***„Mans amats – mans balsts”***

Pasākuma mērķis - iepazīstināt skolēnus ar amatnieka darba ikdienu, uzzināt kādas prasmes un rakstura īpašības nepieciešamas, lai taptu kvalitatīvi produkti, kā arī piedalīties praktiskajās nodarbībās, lai iemēģinātu savu roku amatniecības jomā. Skolēni tikās ar dažādiem amatniekiem.

**Ciemos pie Maijas Šuļgas**

2019.gada 24.maijā 1.b un 31.maijā 5.a klašu skolēni devās ekskursijā uz „Amatu istabu”, ciemos pie mākslinieces Maijas Šuļgas. Maija Šuļga ir profesionālā rokdarbniece. Viņa veido izstrādājumus dažādās rokdarbu tehnikās. Viņa pastāstīja par savu darbu ikdienā, mēs uzzinājām, kādas prasmes un rakstura īpašības nepieciešamas, lai taptu kvalitatīvi produkti. Bērni iepazinās ar dažādiem mākslas tehnikas veidiem, skolēniem patika interesanta leļļu izstāde, kuras veidotas un šūtas pašas Maijas rokām. Māksliniece sniedza skolēniem meistarklasi pastkaršu un zīmējumu izgatavošanai. Darbs ar kliķe un matricu palīdzību skolēniem bija par jaunumu. Laiks, kas ir pavadīts mākslinieces darbnīcā, paskrēja nemanot.

**Ciemos pie Valda un Olgas Pauliņiem**

2019.gada 30.aprīlī 3.b un 23.maijā 1.b un 5.b klašu, 24.maijā 3.a un 5.a klašu un 27.maijā 2.a, 5.c klašu skolēni apmeklēja keramiķu Valda un Olgas Pauliņu darbnīcu. Keramiķis Valdis pastāstīja skolēniem par keramiķa profesiju, vienlaikus viņš rādīja bērniem kā veidot vāzes no māla uz podnieka riteņa. Pēc tam skolēni apskatīja cepli un uzzināja par māla izstrādājumu apdedzināšanu. Ekskursijas noslēgumā skolēni piedalījās praktiskajā nodarbībā – keramikas izstrādājumu tapšanas procesā. Vairāki skolēni mēģināja apgūt darbu pie podnieka riteņa. Ekskursija bija ļoti izzinoša un interesanta, katrs skolēns saņēma par piemiņu kādu mala izstrādājumu, kuru viņš izveidoja pats.

**Ciemos Aleksandrs Maijers**

23. maijā 1.a skolēni un 27.maijā 5.b klašu skolēni skolā tikās ar mākslinieku, mūzikas instrumentu meistaru – Aleksandru Maijeru. Aleksandrs Maijers izgatavo skaņu rīkus - stabules, svilpauniekus no kokosrieksta, no valriekstiem, no māla, vargānus, grabuļus, zvanus un zvārguļus arī no dažādiem materiāliem. Skolēni apskatīja tradicionālo, eksotisko un pašdarināto mūzikas instrumentu kolekciju un noklausījās mākslinieka izpildījumā instrumentu skanējumu. Praktiskajā nodarbībā katrs skolēns no niedrēm mācījās izgatavot stabulīti. Katram skolēnam tika iedota nogriezta niedres kāta daļa, kuru vajadzēja ar garu, tievu kociņu iekšpusē iztīrīt. Tad vienā malā izgrieza nelielu mēlīti, augšā, kur ir starpsiena, iepilināja vasku un aizlīmēja ciet caurumiņu. Aleksandrs pārbaudīja katru niedres daļu, vai iepūšot gaisu iegrieztā mēlīte sāk vibrēt. Kad radās skaņa, tad vajadzēja izdedzināt melodiskos caurumus. Noslēgumā pirmklasnieki paši uzspēlēja melodijas uz pašdarinātām stabulītēm. Pasākums izdevās izzinošs un interesants!

Pasākumu izmaksas (rēķini) tika segti no projekta finansējuma

*Krāslavas Varavīksnes vidusskolas pedagogs karjeras konsultants Oksana Korčagina*